**Litt Historikk**

På fiskestellsiden har foreningen arbeidet meget aktivt opp gjennom årene. Allerede i 1931 ble det besluttet å kjøpe inn 15.000 ørretyngel for utsetting.

I 1945 ble arbeidet med en egen settefiskdam satt i gang, denne var i bruk frem til 1968.   
 Deretter skulle det gå 11 år til foreningen igjen kunne sette ut fisk fra eget oppdrett.  Sjølsdammen var ett faktum.  Dessverre ble det problemer med vanntilførselen, og dammen var kun i bruk ett par år.

Foreningen bygde et nytt klekkeri på Haugseth, men på 80 tallet ble det også her problemer med vanntilførselen, slik at dette klekkeriet også ble satt ut av drift.  
Planer for nok et klekkeri ble utarbeidet. Dette førte til at det i 1986 ble satt opp ei flott hytte på Grøsland. Hytta blir i dag benyttet som klubbhus, men kalles fortsatt for "Klekkeriet". Alle styremøter og andre interne møter i foreningen holdes på klubbhuset. Senere er det satt opp et uthus, med WC.

Arbeidsoppgaver.   
Foreningen har noe mer enn 30 vann med fisk i. Kultivering av fiskevann er en av hovedoppgavene til Fiskestellutvalget.

Utvalget har flere undergrupper (arbeidsgrupper), disse tar for seg kultivering i de vann hvor behovet er størst, eller der foreningen har kapasitet / frivillige til å gjøre jobben.

Kultiveringen består av tynningsfiske med garn og ruser, rognslurping, vannprøver, prøvefiske, utsetting av fisk etc. Alt dette for å legge forholdene bedre til rette for fisken og ikke minst brukeren av vannene – fiskeren.

Vannkvaliteten på Holtefjell var meget bra på -90 tallet og tidlig på 2000 tallet, da det ble kalket fra helikopter, og tilført over 1500 tonn kalk fra 1979-2010.   
Vannkvaliteten har blitt noe dårligere igjen etter 2010. I denne perioden er det kalket noe manuelt, men i betydelig mindre skala enn når helikopter ble brukt.

Ph-status blir målt hyppig. De siste 10 årene er det tatt vannprøver 2 ganger i året (vår og høst). Det er vannene på Holtefjell (Krokvann, Sjutjern, Svarttjern nordre og søndre, Hoensetertjern og Engertjern) som blir målt, da disse har avrenning mot de lavereliggende vannene som Hoensvannet, Himsjø og Junger.

Det kan fortsatt fiskes flott ørret i flere av vannene på Vestsiden.